**Bygningskultur Foreningen i Lyngby-Taarbæk**

Lyngby den 17. september 2019

Til Byplanudvalget og Teknik- og Miljøudvalget

 Bygningskultur Foreningen i Lyngby-Taarbæk har hæftet sig ved, at der ifølge dagsordenerne til  
Byplanudvalgets og Teknik- og Miljøudvalgets møder onsdag den 18. september under punktet ”Udvikling af Lyngby Idrætsby” skal træffes beslutning om trafikforhold i forbindelse med byggeri af studieboliger og erhverv på Lyngby stadion.

Forvaltningen har fremlagt 11 løsningsforslag til afvikling af trafikken, hvoraf tre forslag anbefaler at nedrive Lundtoftevej 51A-B, en bevaringsværdig funktionærbolig til Gardin- og Textilfabrikken. Forvaltningen anbefaler en af de tre løsninger, selvom der ifølge indstillingen findes otte andre løsninger, hvor der ikke skal ske nedrivning.

**Bygningskultur Foreningen protesterer hermed på det kraftigste mod planerne om at nedrive den bevaringsværdige bygning Lundtoftevej 51A-B.**

Bygningen indgår sammen med de øvrige funktionærboliger i et unikt kulturhistorisk miljø, der er med til at beskrive Lyngby-Taarbæks industrihistorie, og er en del af Mølle­åens industri, der i 2007 af den daværende Kulturarvsstyrelse blev udpeget til Nationalt Industriminde.

Lundtoftevej 51A-B er et dobbelthus i rød mursten med rødt tegl opført af Dansk Gardin og Textil Fabrik i 1913-1914. Bygningen er en ud af fire funktionærboliger, der ligger i forlængelse af hinanden og i direkte sammenhæng med det renoverede Hyldehavehus.

Som beskrevet i indstillingen til udvalgene er funktionærboligerne registreret med en SAVE-værdi 4. De er fastholdt i den gældende lokalplan 247 som bevaringsværdige på grund af bebyggelsens ensartede karakter og kulturhistoriske værdi. Det vil derfor være et voldsomt indgreb i såvel den arkitektoniske sammenhæng som den kulturhistoriske helhed at fjerne denne bygning. Samtidig strider en beslutning om at nedrive Lundtoftevej 51A-B imod kommunens arkitekturpolitik, da det søges at bevare netop de få kulturmíljøer, der er tilbage.

Tilbage i 2012 besluttede Byplanudvalget på baggrund af forslag fra forvaltningen at nedrive en anden af funktionærboligerne på Lundtoftevej, dengang 55A-B. Det var i forbindelse med planer om et nyt stadion. Det lykkedes at ændre denne beslutning, og derfor er det til stor undring for os, at forvaltningen igen fremsætter forslag om at nedrive en af funktionærboligerne, når Byplanudvalget for syv år siden besluttede, at husene skal bevares som en helhed, og de dengang blev skrevet ind i lokalplanen.

I og med kommunalbestyrelsen ad flere omgange har besluttet at fastholde Lyngby stadion midt i et tæt bebygget område, må det være en præmis at tilgodese det særlige kulturmiljø og betydningsfuldt bevaringsværdigt byggeri i kommunen samt at tilgodese Idrætsbyens karakter som rekreativt område i stedet for at vægte trafik og p-pladser højere.

Der er i alt fire mulige adgangsveje til stadion og dermed alternative valgmuligheder, men forvaltningen har valgt kun at fremstille forslag, hvor to af adgangsvejene benyttes.

Med lidt vilje må det kunne lade sig gøre at finde en løsning, som indeholder hensynet til disse bevaringsværdige bygninger. Vi henviser i øvrigt til Foreningens fremsendte brev af 10. september 2019 til Byplanudvalget om boligbyggeriet i Idrætsbyen, hvor sådan en løsning præsenteres. Se vedhæftet.

Venlig hilsen

Bente Kjøller, Formand Bygningskultur Foreningen i Lyngby-Taarbæk